CELEX: 32006D0545
Language: sk
Date: 2006-07-18 00:00:00
Title: 2006/545/ES: Rozhodnutie Rady z  18. júla 2006  o rovnocennosti úradnej skúšky odrôd vykonanej v Chorvátsku   (Text s významom pre EHP)

5.8.2006   
            
            
               SK
            
            
               Úradný vestník Európskej únie
            
            
               L 215/28
            
         ROZHODNUTIE RADY
   z 18. júla 2006
   o rovnocennosti úradnej skúšky odrôd vykonanej v Chorvátsku
   (Text s významom pre EHP)
   (2006/545/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), a najmä na jej článok 22 ods. 1 písm. a),
   so zreteľom na návrh Komisie,
   keďže:
   
               (1)
            
            
               Smernicou 2002/53/ES sa umožňuje Rade určiť, či úradné skúšky odrôd vykonávané v tretej krajine poskytujú rovnaké záruky ako skúšky vykonávané v členských štátoch.
            
         
               (2)
            
            
               V pravidlách úradnej skúšky odrôd pšenice, jačmeňa a kukurice vykonanej v Chorvátsku sa stanovuje, že povolenie odrôd, pokiaľ ide o ich odlišnosť, stálosť a vyrovnanosť, je založené na výsledkoch úradných skúšok, najmä pestovateľských skúšok, ktoré sa vzťahujú na dostatočný počet znakov, ktoré umožňujú odrodu opísať.
            
         
               (3)
            
            
               Preskúmaním týchto pravidiel a spôsobu, akým sa v Chorvátsku používajú v súvislosti s tromi uvedenými druhmi, vyplynulo, že poskytujú rovnaké záruky ako skúšky vykonávané v členských štátoch za predpokladu, že spĺňajú ďalšie podmienky.
            
         
               (4)
            
            
               Toto rozhodnutie nebráni tomu, aby sa závery Spoločenstva o rovnocennosti zrušili, pokiaľ podmienky, z ktorých vychádzajú, nie sú splnené alebo sa prestávajú plniť.
            
         
               (5)
            
            
               Keďže by mohlo byť potrebné častejšie meniť a dopĺňať prílohy, pokiaľ ide o ich technické ustanovenia, je vhodné ich meniť a dopĺňať v súlade s postupom uvedeným v článku 4 rozhodnutia Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (2),
            
         PRIJALA TOTO ROZHODNUTIE:
   Článok 1
   Úradné skúšky týkajúce sa odlišnosti, stálosti a vyrovnanosti odrôd druhov uvedených v prílohe I vykonané v Chorvátsku orgánom stanoveným v prílohe I sa považujú za skúšky, ktoré sú rovnocenné so skúškami vykonávanými v členských štátoch, ak spĺňajú podmienky uvedené v prílohe II.
   Článok 2
   Zmeny a doplnenia príloh sa prijmú v súlade s postupom uvedeným v článku 3 ods. 2.
   Článok 3
   1.   Komisii pomáha Stály výbor pre osivo a množiteľský materiál v poľnohospodárstve, záhradníctve a lesníctve, ďalej len „výbor“, zriadený na základe článku 1 rozhodnutia Rady 66/399/EHS (3).
   2.   Ak sa odkazuje na tento odsek, uplatňujú sa články 4 a 7 rozhodnutia 1999/468/ES.
   3.   Lehota ustanovená v článku 4 ods. 3 rozhodnutia 1999/468/ES je jeden mesiac.
   4.   Výbor prijme svoj rokovací poriadok.
   Článok 4
   Toto rozhodnutie je určené členským štátom.
   
      V Bruseli 18. júla 2006
      
         
            Za Radu
         
         
            predseda
         
         J. KORKEAOJA
      
   
   
      (1)  Ú. v. ES L 193, 20.7.2002, s. 1. Smernica naposledy zmenená a doplnená nariadením Európskeho parlamentu a Rady (ES) č. 1829/2003 (Ú. v. EÚ L 268, 18.10.2003, s. 1).
   
      (2)  Ú. v. ES L 184, 17.7.1999, s. 23. Rozhodnutie naposledy zmenené a doplnené rozhodnutím 2006/512/ES (Ú v. EÚ L 200, 22.7.2006, s. 11).
   
      (3)  Ú. v. ES 125, 11.7.1966, s. 2289/66.
   
      PRÍLOHA I
      
                  Orgán
               
               
                  Druh
               
            
                  Inštitút pre osivo a množiteľský materiál, Osijek
               
               
                  
                     Hordeum vulgare L.
                  
                     Triticum aestivum L.
                  
                     Zea Mays L.
               
            
   
      PRÍLOHA II
      PODMIENKY
      
               
                  1.
               
               
                  Povolenie odrôd, pokiaľ ide o posúdenie odlišnosti, stálosti a vyrovnanosti, je založené na výsledkoch úradných skúšok.
               
            
               
                  2.
               
               
                  Na stanovenie odlišnosti zahŕňajú pestovateľské skúšky minimálne dostupné porovnateľné odrody:
                  
                              —
                           
                           
                              uvedené v spoločnom katalógu odrôd poľnohospodárskych rastlinných druhov; alebo
                           
                        
                              —
                           
                           
                              ktoré napriek tomu, že nie sú uvedené v uvedenom katalógu, boli povolené alebo sa o ich povolenie žiadalo v členskom štáte Spoločenstve alebo v inom členskom štáte, a to, buď pre certifikáciu a uvedenie na trh, alebo pre uznanie pre iné krajiny.
                           
                        
            
               
                  3.
               
               
                  Znaky, ktoré musia byť splnené ako minimum pri skúškach a minimálne podmienky na skúšanie určitých odrôd poľnohospodárskych rastlinných druhov, sú vymedzené v smernici Komisie 2003/90/ES (1).
               
            
         (1)  Ú. v. EÚ L 254, 8.10.2003, s. 7. Smernica zmenená a doplnená smernicou Komisie 2005/91/ES (Ú. v. EÚ L 331, 17.12.2005, s. 24).